Document ID: 32006D0438

KOMMISSIONENS BESLUTNING
af 27. juni 2006
om ændring af beslutning 2006/148/EF om forebyggende vaccination mod højpatogen aviær influenza H5N1 og dertil knyttede flytningsbestemmelser i Frankrig
(meddelt under nummer K(2006) 2875)
(Kun den franske udgave er autentisk)
(2006/438/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (1), særlig artikel 57, stk. 2, og
ud fra følgende betragtninger:
(1)
Ved Kommissionens beslutning 2006/148/EF af 24. februar 2006 om forebyggende vaccination mod højpatogen aviær influenza H5N1 og dertil knyttede flytningsbestemmelser i Frankrig (2) blev den plan for forebyggende vaccination mod højpatogen aviær influenza H5N1 (i det følgende benævnt »planen for forebyggende vaccination«), som Frankrig forelagde for Kommissionen den 21. februar 2006, godkendt og visse foranstaltninger, Frankrig skal anvende, når der foretages forebyggende vaccination, blev fastsat.
(2)
I henhold til planen for forebyggende vaccination har Frankrig iværksat vaccination af ænder og gæs mod højpatogen aviær influenza H5N1, og det betragtes som et pilotprojekt, da der kun er begrænsede erfaringer med forebyggende vaccination af de pågældende arter.
(3)
I henhold til planen for forebyggende vaccination, jf. beslutning 2006/148/EF, skulle vaccinationen være tilendebragt senest den 1. april 2006.
(4)
Den 20. april 2006 fremlagde Frankrig den første samlede rapport om anvendelsen af vaccination. Frankrig har desuden anmodet om en forlængelse af anvendelsen af forebyggende vaccination på samme betingelser indtil den 30. juni 2006 for at indhøste yderligere erfaringer og epidemiologisk viden og har i overensstemmelse hermed fremlagt en ændring af planen for forebyggende vaccination.
(5)
På grundlag af oplysningerne i den rapport, Frankrig har fremlagt, mener Kommissionen, at der er behov for yderligere praktiske erfaringer vedrørende anvendelse af vaccination i indsatsen mod spredning af højpatogen aviær influenza H5N1 hos ænder og gæs. Den forlængelse indtil den 30. juni 2006 af den forebyggende vaccination, som Frankrig har anmodet om, bør derfor godkendes.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Artikel 2, stk. 1, første afsnit, i beslutning 2006/148/EF affattes således:
»1. Planen for forebyggende vaccination mod højpatogen aviær influenza H5N1 (i det følgende benævnt »planen for forebyggende vaccination«), som Frankrig forelagde for Kommissionen den 21. februar 2006, og ændringen af planen af 20. april 2006, ifølge hvilken vaccination kan foregå indtil den 30. juni 2006, godkendes.«
Artikel 2
Adressat
Denne beslutning er rettet til Den Franske Republik.
Udfærdiget i Bruxelles, den 27. juni 2006.

Labels: 3
0
18
6